Go thwe’ng ka wena? O ka ba o kile wa ipotšiša ge e ba bophelo bja gago bo ena le morero. Mošomo wa gago e ka ba e le wa go dira selo setee, wo o lapišago le wo o lešago bodutu. Batho ba bantši ba ka no se lemoge maiteko goba mošomo wa gago. Gaešita le ge dilo di ka ba di go sepelela gabotse, o ka no ikwa o sa kgodišege ka bokamoso bja gago. Ka dinako tše dingwe, o ka ba wa ikwa o lewa ke bodutu goba o gateletšegile. Lapa la gago le ka ba le phela ka dintwa le dingangišano. O ka ba o hwetšwe ke motho yo o mo ratago. Monna yo a bitšwago André o be a rata tatagwe kudu, gomme tatagwe o ile a babja go sa letelwa ke moka a hlokofala. André o ile a kwa bohloko o šoro, gomme se se mo šiile le ntho yeo a naganago gore e ka se fole.